PRUGA BEOGRAD NIŠ

DEONICA STALAĆ - ĐUNIS

SAŽETAK AKCIONOG PLANA RASELJAVANJA

**Septembar 2022. godina**

# UVOD

Ovaj dokument predstavlja sažetak Akcionog plana raseljavanja za modernizaciju pruge između Stalaća i Đunisa, u okviru Projekta modernizacije pruge Beograd - Niš (Koridor X). Ceo Akcioni plan raseljavanja je moguće pogledati na internet prezentaciji Infrastrukture železnice Srbije a.d. (<https://infrazs.rs>).

# O PROJEKTU

Republika Srbija poslednjih godina ulaže u obnovu i razvoj delova železničke mreže širom zemlje. U ovom trenutku Infrastruktura železnice Srbije a.d. radi na obezbeđivanju kreditnog finansiranja za rekonstrukciju železničke pruge Beograd – Niš, od međunarodnih finansijskih institucija.

U okviru železničke pruge Beograd-Niš, deonica Stalać - Đunis je određena kao prioritetna deonica kojoj je potrebna sanacija. Ova deonica je za potrebe izgradnje podeljena na dva dela. Prvi deo (sekcija 1) se odnosi na izgradnju jednog tunela, dužine od oko 3,3 km i pristupnih puteva, dok se drugi deo (sekcija 2) odnosi na sve ostale radove na ovoj deonici. Na sekciji 1 se već odvijaju početni radovi i ona nije predmet Akcionog plana raseljavanja, koji se odnosi samo na sekciju 2, za koju će Infrastruktura železnice tek izabrati Izvođača koji će uraditi glavni projekat, a potom ga izvesti.

Između Stalaća i Đunisa će se jednokolosečna pruga zameniti dvokolosečnom, i sprovesti modernizacija pruge. Glavne komponente projekta su sledeće:

* Izgradnja dvokolosečne pruge za brzine do 160 km/h;
* Izgradnja nadzemnog kontaktnog voda, signalno-sigurnosnih i telekomunikacionih instalacija;
* Izgradnja tunela, mostova i vijadukta;
* Modernizacija železničkih stanica;
* Uklanjanje pružnih prelaza u nivou puta;
* Demontaža postojeće jednokolosečne pruge na delovima deonice od Stalaća do Đunisa gde je planirana njena zamena dvokolosečnom prugom.

Ukupna dužina nove trase biće oko 17,7 km (približno 5 km kraće od postojeće trase). Železnička infrastruktura će u proseku imati ukupnu širinu od 14 m, međutim to varira na nekim lokacijama zbog lokalne topografije i useka. Železnički koridor će biti ograđen. U okviru izrade projekta planirana je reorganizacija nekih od postojećih saobraćajnica i izgradnja novih pristupnih puteva, a ove izmene su takođe definisane idejnim projektom i obuhvaćene Akcionim planom raseljavanja.

# AKCIONI PLAN RASELJAVANJA

Sprovođenje Projekta zahteva obezbeđivanje zemljišta koje će u nekim slučajevima dovesti do fizičkog raseljavanja, a može prouzrokovati i određene ekonomske uticaje na fizička i pravna lica. Kako bi se obezbedilo da svi ovi uticaju budu ublaženi u skladu sa principima najbolje međunarodne prakse, Infrastruktura železnice je napravila Akcioni plan raseljavanja. Ovaj plan je pripremljen u skladu sa nacionalnim zakonodavstvom Republike Srbije i zahtevima međunarodnih finansijskih institucija sadržanim u sledećim politikama:

* EBRD Politika zaštite životne sredine i socijalnih pitanja, posebno Uslov za realizaciju br. 5 (Otkup zemljišta, ograničenja korišćenja zemljišta i nedobrovoljno raseljavanje)
* EIB standardi za zaštitu životne sredine i socijalna pitanja, posebno Standard 6 (Nedobrovoljno raseljavanje)

Na osnovu idejnog projekta urađen je Elaborat eksproprijacije kojim su definisane parcele (i sve što je na njima) koje će biti pod uticajem svih navedenih komponenti Projekta, kao i potrebnih sigurnosnih zona. U trenutku pisanja ovog sažetka, elaborat još uvek nije konačno potvrđen i očekuje se da će to biti završeno do kraja 2022. godine.

Akcioni plan raseljavanja se javno objavljuje u cilju prikupljanja komentara i sugestija, kao deo celokupnog paketa za objavljivanje za deonicu od Stalaća do Đunisa, u periodu od 120 dana, počevši od jula 2022, na internet prezentaciji Infrastrukture železnice Srbije a.d. (<https://infrazs.rs>). Paket za objavljivanje takođe sadrži sledeća dokumenta:

* Studiju uticaja Projekta na životnu sredinu i socijalna pitanja (2016)
* Nacionalnu studiju uticaja Projekta na životnu sredinu
* Dopunsku studiju i njen aneks Plan upravljanja zaštitom životne sredine i socijalnim pitanjima
* Akcioni plan zaštite životne sredine i socijalnih pitanja
* Ne-tehnički rezime projekta
* Plan uključivanja zainteresovanih strana za ceo koridor, čiji aneks se odnosi posebno na deonicu od Stalaća do Đunisa

# UTICAJI PROJEKTA

Uticaji Projekta povezani sa obezbeđivanjem zemljišta i ograničenjima korišćenja zemljišta će se pojaviti u različitim fazama Projekta. Pre početka izgradnje, određeno zemljište (i sve što je na njemu) će biti pribavljeno za potrebe izgradnje Projekta i ostaće trajno nedostupno za korišćenje tokom faze saobraćanja vozova. Ova zona se naziva zonom eksproprijacije i ona je definisana idejnim projektom, a obuhvata i pružni pojas definisan zakonom, u okviru koga nije dozvoljeno postojanje objekata ili druge imovine (drveća, useva i sl.). Širina pružnog pojasa je uvek 8m od krajnjeg koloseka, dok u naseljenom području pružni pojas može biti sužen najviše do 6m od spoljnog koloseka. Treba napomenuti da se u okviru zone eksproprijacije nalaze i parcele i objekti koji već pripadaju Infrastrukturi železnice, tako da procesa eksproprijacije za te parcele neće biti. Međutim, čak i na ovim parcelama postoje objekti koji će morati da budu uklonjeni zbog izvođenja Projekta.

Nešto dodatnog zemljišta može biti privremeno potrebno samo tokom trajanja izgradnje, za građevinske kampove, površine za odlaganje materijala, skladištenje površinskog sloja zemlje i iskopanog materijala, itd. Odgovarajuće površine zemljišta koje će se koristiti za ove namene su prvenstveno neiskorišćene zemljišne parcele u javnoj svojini, a ako ovo nije moguće, izvođači će kupiti i/ili iznajmiti zemljište od privatnih vlasnika zemljišta, na osnovu dobrovoljnih sporazuma.

Tokom faze eksploatacije (saobraćanja vozova), izvan pružnog pojasa u kome će svo zemljište biti eksproprisano i preći u vlasništvo železnice, primenjivaće se određena ograničenja za korišćenje zemljišta u privatnom vlasništvu koje se nalazi u okviru infrastrukturnog pojasa, a koja su definisana Zakonom o železnici RS.

# OBUHVAĆENO ZEMLJIŠTE I OBJEKTI

Zemljište planirano za otkup je identifikovano na osnovu idejnog projekta. Međutim, tokom procesa izrade glavnog projekta, koji treba da uradi angažovani Izvođač, može da se javi potreba za otkupom dodatnog zemljišta. Potreba za pribavljanjem zemljišta može da se javi čak i nakon završetka izgradnje, sve do dobijanja upotrebne dozvole, ako se utvrdi da se određeni uticaji na ljude koji žive duž pruge ne mogu u potpunosti ublažiti. Na primer, nivo buke će biti meren u fazi testiranja rada pruge, i ukoliko na nekim lokacijama primenom odgovarajućih mera buka ne može da bude ublažena i svedena na zakonom dozvoljene granične vrednosti, može da se pojavi potreba za dodatnim raseljavanjem osoba koje žive na takvim lokacijama.

Međutim, čak i nakon puštanja pruge u saobraćaj, ukoliko se utvrdi da nivo buke prelazi dozvoljene granice, vlasnik ugroženog objekta se može obratiti Infrastrukturi železnice sa zahtevom za naknadu štete, uključujući naknadu za objekat koji je postao neuslovan za život, ili da se na njegovom objektu izvrše dodatne mere ublažavanja od buke (npr. izolacija prozora).

## Obuhvaćeno zemljište

Projekat zahteva otkup i čišćenje oko 79 ha zemljišta, od čega je oko 34 ha (43%) u privatnom vlasništvu, a ostalo zemljište je u javnoj svojini. Ukupan broj zemljišnih parcela koje će biti zahvaćene je 877, od čega je 750 (86%) u privatnom vlasništvu. Prosečna obuhvaćena parcela u privatnom vlasništvu je veoma mala i ima površinu od samo 0,21 ha.

Pošto se radi o linearnom projektu, od većine zemljišnih parcela (83%) će morati da se otkupi samo deo. Prema nacionalnom zakonodavstvu, vlasnici zemljišta imaju pravo da zahtevaju da im se otkupi i ostatak zemljišta, ako se utvrdi da će korišćenje preostalog dela biti ekonomski neisplativo i/ili da će ono na drugi način biti neupotrebljivo. Ovlašćeni procenitelji će proceniti ove slučajeve i utvrditi da li Infrastruktura železnice mora da pribavi i preostali deo parcele.

## Obuhvaćeni objekti

Za projekat će biti potreban otkup ukupno 33 objekta u privatnom vlasništvu, od kojih je samo šest stalno naseljenih (jedan sa poslovnom delatnošću u prizemlju) i dve, povremeno korišćene, kuće (vikendice). Pogođena su i dva poslovna objekta (od kojih je jedan delimično stambeni) i 18 ne-rezidencijalnih objekata, kao i dva nekorišćena objekta i tri objekta koja su u ruševinama.

Ukupno pet objekata u vlasništvu Infrastrukture železnice, koji su u upotrebi (5 stanova i dve kuće), biće potrebno srušiti za Projekat (u kojima živi ukupno 7 domaćinstava). Pored toga, za sprovođenja Projekta je potrebno rušenje tri objekta, u vlasništvu Infrastrukture železnice, koji su nenaseljeni i u ruševinama, jednog fudbalskog terena, kao i 2 objekta koji su u vlasništvu opštine Ćićevac.

Većina obuhvaćenih objekata se nalazi u opštini Ćićevac (42), a samo dva u Kruševcu.

# KLJUČNI PRINCIPI PRIBAVLJANJA ZEMLJIŠTA, NADOKNADE I PRUŽANJA POMOĆI

Principi za bilo koje sadašnje ili buduće pribavljanje zemljišta za Projekat, na koje se Infrastruktura železnice kao odgovorni subjekt obavezala, su sledeći:

* Ako dodatno zemljište bude potrebno kao rezultat izmena u projektu (tokom izrade glavnog projekta) ili tokom izvođenja radova, razmotriće se alternative da se izbegne ili barem umanji fizičko i ekonomsko raseljavanje;
* Sastanci će se održavati u lokalnim zajednicama duž trase projekta u fazi izrade glavnog projekta, kako bi se jasno predstavili svi planirani podvožnjaci i nadvožnjaci, čuli stavovi lokalnog stanovništva u vezi sa pristupom njihovom zemljištu i izvršile promene ako je to moguće, kako bi se zadovoljile njihove potrebe. Pre početka izvođenja radova, isti proces će biti organizovan kako bi se obezbedilo da ljudi dobiju informacije o tome kako i gde mogu da pristupe svom zemljištu sa druge strane pruge (gradilišta) tokom izgradnje i da dobiju kontakt podatke Izvođača za eventualne pritužbe;
* Preduzeće se sve raspoložive mere za identifikaciju vlasnika i korisnika pogođenog zemljišta i kontaktiranje sa njima, a samo u izuzetnim slučajevima kada takve mere ne daju rezultate, za njih će biti imenovani privremeni zastupnici u postupku eksproprijacije;
* Neformalni korisnici zemljišta, uključujući sve ugrožene pojedince, koji su pogođeni otkupom zemljišta biće identifikovani i biće im pružena pomoć na osnovu njihovih specifičnih potreba, o čemu će se sa njima razgovarati tokom rasprava o eksproprijaciji;
* Nadoknada za bilo koju obuhvaćenu imovinu će biti obezbeđena u punoj zamenskoj vrednosti, bez obzira da li je zvanično registrovana ili ne;
* U slučaju fizičkog raseljavanja, obeštećenje će biti obezbeđeno pre stupanja u posed stečene imovine; u slučajevima sticanja samo zemljišta, po pravilu, obeštećenje će biti obezbeđeno kada rešenje o eksproprijaciji bude pravno obavezujuće i pre stupanja u posed zemljišta i izvođenja bilo kakvih građevinskih radova, dok jedini izuzetak može biti ako se oštećeni vlasnik ne može identifikovati, kontaktirati, ili u slučajevima kada se traži veća nadoknada pred sudom. U takvim slučajevima, obeštećenje će biti izvršeno nakon što sve pravne radnje budu završene u skladu sa zakonom;
* Sva nadoknada i pomoć biće podjednako pružena muškarcima i ženama;
* Sprovodiće se žalbeni mehanizam putem koga svi pogođeni pojedinci mogu podneti svoje žalbe i pritužbe u vezi sa nadoknadom i preseljenjem i očekivati pravovremeni odgovor;
* Praćenje svih aktivnosti nadoknade, preseljenja i obnavljanja sredstava za život će se redovno sprovoditi i o tome će međunarodne finansijske institucije biti izveštavane.

# PRAVA FIZIČKIH I PRAVNIH LICA POGOĐENIH PROJEKTOM

Sledeća tabela prikazuje prava pogođenih fizičkih i pravnih lica, u odnosu na kategoriju kojoj pripadaju i vrsti gubitka koji pretrpe.

Matrica prava

| **Vrsta potencijalnog gubitka / uticaja** | **Kategorija pogođene osobe / entiteta** | **Prava** |
| --- | --- | --- |
| Trajni gubitak zemljišta (poljoprivrednog, šumskog, stambenog, poslovnog ili bilo kog drugog) u privatnom vlasništvu | Vlasnik zemljišta | Novčana nadoknada za zemljište u punoj zamenskoj vrednosti, utvrđenoj od strane Poreske uprave.  Preostalo zemljište za koje se utvrdi da je ekonomski neodrživo (neisplativo), takođe će biti pribavljeno ako to zahteva vlasnik i na osnovu mišljena ovlašćenog procenitelja. |
| Formalni korisnik zemljišta (koji iznajmljuje zemljište) | Informacija o pribavljanju zemljišta najmanje šest meseci pre početka radova na zemljištu, kako bi se omogućilo osobi koje iznajmljuje zemljište da pronađe alternativnu opciju i napusti zemljište obuhvaćeno projektom. |
| Neformalni korisnik zemljišta | Informacija o pribavljanju zemljišta najmanje šest meseci pre početka radova na zemljištu kako bi se omogućilo osobi koja neformalno koristi zemljište da pronađe alternativnu opciju i napusti zemljište zahvaćeno projektom. |
| Trajni gubitak prava korišćenja zemljišta u javnoj svojini za poljoprivredu | Formalni korisnik zemljišta (koji iznajmljuje zemljište) | Pravo na korišćenje zamenskog zemljišta u javnoj svojini iste veličine i kvaliteta, ili izmena postojećeg ugovora koja odražava smanjenu površinu zemljišta dostupnu za korišćenje.  Nadoknada u punoj zamenskoj vrednosti za bilo kakvu štetu ili gubitke koje je pretrpeo pogođeni korisnik zemljišta. |
| Neformalni korisnik zemljišta | U slučaju ispunjenja bilo kog od kriterijuma ugroženosti definisanih ovim APR-om, pomoć u pristupu drugom zemljištu za korišćenje, kao i svaka druga potrebna pomoć za ugroženost. |
| Gubitak jednogodišnjih useva ili biljaka (uključujući gubitke koji nastaju iz ograničenja za korišćenje zemljišta) | Vlasnik useva (može biti vlasnik zemljišta ili formalin ili neformalni korisnik zemljišta) | Pravo na berbu useva.  ILI  Novčana nadoknada za izgubljene jednogodišnje useve, u punoj zamenskoj vrednosti, utvrđenoj od strane ovlašćenih procenitelja. |
| Gubitak voćki / loze (uključujući gubitke koji nastaju iz ograničenja za korišćenje zemljišta) | Vlasnik voćki / loze | Novčana nadoknada za izgubljene višegodišnje prinose i drvnu građu (ako je primenjivo), u punoj zamenskoj vrednosti[[1]](#footnote-1), koju utvrđuju ovlašćeni procenitelji. |
| Gubitak šumskog drveća (uključujući gubitke koji nastaju iz ograničenja za korišćenje zemljišta) | Vlasnik šumskog drveća | Novčana nadoknada za gubitak šumskog drveća, u punoj zamenskoj vrednosti[[2]](#footnote-2), utvrđenoj od strane ovlašćenih procenitelja. |
| Gubitak bilo kakvog poboljšanja načinjenog na zemljištu (npr. sistem za navodnjavanje, bunar) | Vlasnik poboljšanja (može biti vlasnik zemljišta ili formalni ili neformalni korisnik zemljišta) | Novčana nadoknada za sva načinjena poboljšanja u punoj zamenskoj vrednosti, koju utvrđuju ovlašćeni procenitelji.  I  Pravo uklanjanja i zadržavanje svih poboljšanja napravljenih na zemljištu. |
| Trajni gubitak formalnog (registrovanog) ili neformalnog stambenog objekta ili stana i fizičko raseljavanje domaćinstava koja u njima žive | Vlasnik objekta / stana i članovi njegovog / njenog domaćinstva | Novčana nadoknada za stambeni objekat/stan u punoj zamenskoj vrednosti koju utvrđuje ovlašćeni procenitelji.  ILI  Zamenski objekat/stan koji po veličini i kvalitetu odgovara izgubljenom stambenom prostoru, upisan kao vlasništvo na ime prethodnog vlasnika, u katastru.  I  Pomoć pri selidbi ili nadoknada za troškove selidbe. |
| Trajni gubitak mesta stanovanja (kuće ili stana) u vlasništvu Infrastrukture železnice (sa ili bez ugovora) i fizičko raseljavanje domaćinstava koja u njima žive | Članovi domaćinstva koji žive u kući / stanu, kako je registrovano popisom. | Pravo na korišćenje zamenskog mesta stanovanja (kuće ili stana) koje po veličini i kvalitetu odgovara izgubljenom stambenom prostoru, sa sigurnošću zakupa (ugovor o daljem zakupu ili korišćenju).  I  Pomoć pri selidbi ili nadoknada za troškove selidbe. |
| Trajni gubitak (ili pristup) formalnom (registrovanom) ili neformalnom ne-rezidencijalnom objektu / prostoru (šupa, garaža, poslovni prostor, bunar, itd.) | Vlasnik objekta / prostora | Novčana nadoknada za pribavljeni objekat / prostor, u punoj zamenskoj vrednosti, koju određuju ovlašćeni procenitelji. |
| Formalni korisnik objekta / prostora (koji iznajmljuje objekat) | Obaveštenje o pribavljanju objekta / prostora najmanje šest meseci pre rušenja objekta, kako bi se omogućilo pojedincu / entitetu koji iznajmljuje objekat / prostor da pronađe alternativnu opciju i napusti objekat / prostor obuhvaćen projektom. |
| Potreba za trajnim preseljenjem aktivne, registrovane firme | Vlasnik aktivne registrovane poslovne delatnosti | Na osnovu nalaza ovlašćenih procenitelja:   * Troškovi ponovnog uspostavljanja poslovne aktivnosti na drugom mestu * Izgubljeni neto prihod tokom prelaznog perioda, ukoliko se utvrdi da je do takvog gubitka došlo * Troškovi prenosa i ponovne instalacije postrojenja, mašina ili druge opreme |
| Zaposleni pogođene firme (trajno ili povremeno, registrovani i neregistrovani) | Pružanje ciljane pomoći u obnavljanju sredstava za život i / ili mogućnosti zapošljavanja, uključujući i one mogućnosti koje će biti na raspolaganju vezano za Projekat. |
| Obaveza zahtevanja saglasnosti od Infrastrukture železnice u postupku pribavljanja građevinske dozvole za izgradnju novih objekata na privatnom zemljištu u infrastrukturnom pojasu | Vlasnik zemljišta koji traži saglasnost za građevinsku dozvolu | Infrastruktura železnice će davati saglasnost u svim slučajevima kada bezbednost infrastrukture železnice i planiranog novog objekta nije ugrožena.  U slučajevima kada to ne bude moguće, Infrastruktura železnice će sarađivati sa vlasnikom zemljišta i sugerisati izmene koje je na planiranom objektu neophodno napraviti ili izmene njegovog položaja (lokacije), da bi saglasnost mogla da bude data. |
| Gubitak prihoda ili sredstava za život povezan sa bilo kojim od gore navedenih gubitaka (ekonomsko raseljavanje) | Sve kategorije gore navedenih pogođenih osoba | Individualno prilagođena pomoć u obnavljanju ili poboljšanju sredstava za život (npr. pomoć pri zapošljavanju na Projektu ili preko NSZ, pomoć u obezbeđivanju pristupa drugom zemljištu za korišćenje, pomoć u obezbeđivanju pristupa dostupnim poljoprivrednim programima, itd.) |
| Nesrazmeran / teži uticaj, kao rezultat ugroženosti | Ugroženi pojedinci /domaćinstva | Individualno prilagođena pomoć (pomoć u pribavljanju potrebnih ličnih dokumenata, pomoć pri otvaranju bankovnog računa, pomoć u obezbeđivanju pristupa socijalnim ili zdravstvenim programima koji su dostupni u opštini, itd.) |
| Trajni gubitak objekata u opštinskom vlasništvu | Opština Ćićevac | Novčana nadoknada za objekte (ukoliko ih je opština kupila) u punoj zamenskoj vrednosti, koju određuju ovlašćeni procenitelji.  ILI  Pravo na dugotrajno korišćenje zamenskog objekta. |
| Trajni gubitak sportskog terena lokalne zajednice | Lokalna zajednica | Zamenski sportski teren iste veličine i karakteristika na obližnjoj lokaciji |

Treba napomenuti da se prema nacionalnom zakonodavstvu, zamensko zemljište i objekti takođe mogu obezbediti umesto novčane naknade, na zahtev pogođenih vlasnika ukoliko je takvo zemljište dostupno.

# DODATNE MERE POMOĆI

Infrastruktura železnice će sarađivati sa dve opštine obuhvaćene Projektom, kako bi različite postojeće programe podrške učinili dostupnim pogođenim ljudima, u zavisnosti od toga kako će Projekat uticati na njih, kao i njihovih potreba.

U slučaju fizičkog raseljavanja, pomoć može da bude pružena oko same selidbe, ukoliko bude potrebno. Domaćinstva koja se fizički raseljavaju će imati rok od šest meseci da napuste svoje domove, osim ako se drugačije ne dogovore sa Infrastrukturom železnice. Period potreban za preseljenje firmi odrediće ovlašćeni procenitelji i ti rokovi će biti navedeni u potpisanim ugovorima o nadoknadi.

Domaćinstvima za koja se utvrdi da će i pored novčane nadoknade pretrpeti ekonomske gubitke, biće ponuđena pomoć da pristupe programima koje sprovode nadležne lokalne institucije a koji se tiču poljoprivrede, ili novog zapošljavanja tj. samozapošljavanja, uključujući obuku i prekvalifikaciju.

Domaćinstvima koja se smatraju ugroženijim od ostale pogođene populacije, naročito onim koja se fizički raseljavaju, biće ponuđena pomoć uz angažovanje lokalnih nadležnih institucija, kao što je Centar za socijalni rad i relevantne opštinske službe.

# PITANJA I ŽALBE

Pogođeni pojedinci mogu da podnesu komentare, žalbe i/ili zahteve za informacijama, u vezi sa otkupom zemljišta neophodnim za sprovođenje Projekta, lično ili putem pošte, telefona ili e-pošte koristeći sledeće kontakt informacije:

Ime: Velibor Samardžić

Titula: APR menadžer

Preduzeće: Infrastruktura železnice Srbije a.d.

email: [velibor.samardzic@srbrail.rs](mailto:velibor.samardzic@srbrail.rs)

Broj telefona: 066 8777 077

Adresa: Nemanjina 6, 11000 Beograd

Podnosioci pritužbi će biti obavešteni o prijemu i registraciji pritužbi u roku od 7 dana, a na njih će biti odgovoreno u roku od 30 dana. Za složene žalbe ponekad je potrebno više vremena, u kom slučaju će Infrastruktura železnice obavestiti osobu koja je podnela žalbu (unutar tih 30 dana) o očekivanom vremenskom roku za odgovor.

Žalbe u vezi sa građevinskim aktivnostima će direktno rešavati izvođač(i) radova. Kontakti lica odgovornih za rešavanje pritužbi u ime izvođača radova biće dostavljeni svim predsednicima saveta mesnih zajednica duž trase projekta, kako bi ih postavili na oglasne table mesnih zajednica, pre nego što na ovim lokacijama započnu bilo kakve terenske aktivnosti.

Podnosioci pritužbi u svakom trenutku imaju mogućnost da koriste pravne lekove u skladu sa zakonima i propisima Republike Srbije.

# VREMENSKI OKVIR

Očekuje se da implementacija Akcionog plana raseljavanja krene početkom 2023. godine, a da se sve aktivnosti eksproprijacije završe u prvih 12 meseci, do kraja 2023. godine.

1. Zamenska vrednost će se obračunavati na osnovu starosti i produktivnosti (prinosa) višegodišnjih useva/drveća/biljki i vremena (broja godina) koje je potrebno da se novi usevi/drveće/biljke uzgoje do iste starosti i produktivnosti, kao i vrednost obuhvaćene drvne građe, kako je definisano Zakonom o eksproprijaciji. [↑](#footnote-ref-1)
2. Zamenska vrednost će se obračunavati na osnovu zrelosti šumskog drveća i potencijalne upotrebe drveta/drvne građe, kako je definisano Zakonom o eksproprijaciji. [↑](#footnote-ref-2)